'Ons werk hard aan mislukte staat' | Netwerk24
'Ons werk hard aan mislukte staat'
Gert van der Westhuizen gesels met Alexander Strachan oor sy nuwe boek in Netwerk24 se boekgesprek op Donderdag 24 Maart.
Die vraag was nog altyd of Suid-Afrika as 'n ontwikkelende land beskou kon word. In ag genome die toestand van ander state in Afrika kon ons wel praat van Suid-Afrika as 'n ontwikkelende staat. Nou vra Gert van der Westhuizen (05.09) of hierdie droewe land 'n mislukte staat is. Ek sou sê nee, nog nie, ons is nog net 'n mislukkende staat.
Ons het nog krag en water, dog weens die kwynende kragnetwerk flikker die gevaarligte. Volgens Van der Westhuizen hang dit ook baie daarvan af wáár jy in die land bly om te besluit of dit 'n mislukte staat is. Nie altyd nie. Bly jy in 'n township, prakseer jy jou eie kragnetwerk vanaf die hooflyn, en op hierdie manier omseil jy die kwessie van mislukking.
Ons het darem nog 'n polisiediens, wat heelwat kleiner is as jy nie die misdadigers in die polisie daarby inreken nie. Verdagtes in ernstige moordsake word soms gearresteer, veral as die slagoffer deel is van 'n prominente politieke familie, en dit maak nie saak as die arrestasie plaasvind buite die 72 uur-spertyd wat die polisieminister belowe het nie. Weens die personeeltekort in die polisie besoek die minister sommer self die misdaadtoneel. Sake word selfs nog in die howe afgehandel; nog nie ál die regters is aan wangedrag skuldig bevind nie.